Büdös van Nyergesen. De mitől? - ezt kérdezi a polgármester is | KEMMA
2016. 07. 02. 17:44
Büdös van Nyergesen. De mitől? - ezt kérdezi a polgármester is
A hatóságokat kérik, hgy derítsék ki, honnan ered a bűz és veszélyt jelent-e.
A képviselő-testület csütörtökre összehívott ülésére – úgymond kötelező kűrként – Mihelik Magdolna polgármester összeállította tájékoztatóját a lejárt határidejű határozatok sorsáról, illetve az előző ülés óta eltelt időszak eseményeiről.
Többek közt az szerepel az összegzésben, hogy több személyes, illetve facebookon jelzett bejelentés érkezett a várost naponta elárasztó bűzzel kapcsolatban. Egy-egy napszakban a város nyugati végében, az Eternit városrészen lévő Cső utcától, a település keleti részén működő vasúti sorompóig mindenhol zavaró a kellemetlen szag.
A polgármester a gondot jelezte Stolczenberger Tibor tűzoltó ezredesnek, a területileg illetékes Esztergomi Katasztrófavédelmi Kirendeltség vezetőjének és a Győr-Moson-Sopron Megyei Kormányhivatal környezetvédelmi és természetvédelmi főosztályának is.
A városvezető levélben (is) azt kérte, hogy vegyi azonosító jármű vagy más módszer „bevonásával” tárják fel a szag forrását. Mihelik Magdolna jelezte azt is az illetékes környezetvédelmi és természetvédelmi főosztálynak, hogy az egyelőre nem meghatározott eredetű szag egyeseknek mezőgazdasági, másoknak ipari eredetűnek tűnik. A szaghatás megszüntetése nagyon fontos lenne. Ha ez nem lehetséges, azt mindenképpen el kell érni, hogy a lakosság megnyugtató választ kapjon arra, „hogy egészségügyi kockázata nincs a jelenségnek”.
A polgármesteri hivatal tudomása szerint az adatátviteli hálózatra épülő meteorológiai és vegyi monitoring, valamint lakossági riasztó rendszer a gondot nem érzékeli.
Az információk szerint város nyugati szomszédjában, Lábatlanon és a Duna túlsó partján nincs gond a szagokkal, a délen szomszédos Bajóton viszont szintén jelezték az alkalmankénti bűzt.
Főoldali kép forrása: giphy.com